একটা সময়  ছিলো। ঈদ এলেই খুশিতে বাগবাগ হয়ে যেতাম ছোট্ট আমি। জাহিদ হাসান। সেটা রোজা নাকি কোরবানি ঈদ হবে তাতে কিছু যায় আসে না। খুব সকালে ঘুম থেকে উঠে গোসল করে দশ-বারো জন বন্ধু মিলে ঈদগাহ মাঠে নামাজ পড়া, তারপর দিনমান হৈ চৈ আর দৌড়াদৌড়ি। আর একটু যখন বড় হলাম, তখন উন্মুখ হয়ে থাকতাম কবে আসবে ঈদ, কখন যাবো বাবা আর বড় ভাইয়ের পিছু পিছু কোরবানির হাটে।    স্মৃতি উজাড় করে যখন সেইসব দিনের কথা ভাবতে বসি, বড় ভালো লাগে। হাটে যাওয়া-আসাটা ছিলো দারুণ কষ্টকর। পুরো হাট জুড়ে হৈচৈ, চিৎকারের বন্যা। অনেক বাছাবাছির পর গরু কিনে হাঁটাতে  হাঁটাতে বাড়ি আনতাম আর সারাক্ষণ আতঙ্কিত থাকতাম, এই বুঝি দড়ি ছিঁড়ে দৌড় দিলো গরু, কিংবা এই বুঝি খেপে গিয়ে গুঁতিয়ে দিলো কাউকে। যা হোক, সব কষ্ট ভুলে যেতাম যখন দেখতাম গ্রামের সবার চেয়ে আমাদের গরুটাই দেখতে ভালো হয়েছে। সবাই অপেক্ষা করছেন, সবাই গরুর আগমনের অধীর প্রতীক্ষায় - এটা ভাবতেই সব কষ্ট ভুলে যেতাম। সুখের পরে দুঃখ আসার মতোই সবার বাহবা কুড়াতে কুড়াতে হঠাৎ খেয়াল করতাম, অনেকটা পথ হেঁটে আসায় কখন যেনো দুই পা ফুলে হয়ে গেছে ঢোল।    শৈশব, কৈশোরের সেই দিনগুলো বদলে গেছে বহু আগেই। এখন ঈদের আগে জমাট ক্লান্তি দূর  করতেই কেটে যায় ছুটির পুরোটা সময়। আহা রে, এখন আর আগের মতো দল বেঁধে ঘুরতে যেতে পারি না। কোরবানির হাটে নিয়মিত যাওয়াও হয় না। প্রতিবারের মতো এবারও কোরবানির ঈদ আমি সিরাজগঞ্জে পালন করব, পরিবারের সবার সঙ্গে। আমার ছেলে আর মেয়ে পুষ্পিতা ও পূর্ণকে নিয়ে সিরাজগঞ্জের কান্দাপাড়ার হাটে যাবার ইচ্ছা আছে। ওরাও বুঝতে পারবে হাটে যাবার মজা।